Duarte ‘kan nie oor vrae dikteer’ – Sanef | Netwerk24
Deur Llewellyn Prince 03 April 2019 15:24
Jessie Duarte, die ANC se adjunk-sekretaris-generaal, het geen reg om aan joernaliste te dikteer watter vrae hulle haar mag vra nie, het die Suid-Afrikaanse Nasionale Redakteursforum (Sanef) Woensdag gesê toe hy sy kommer oor Duarte se mondelingse aanval op Samkele Maseko, politieke verslaggewer van eNCA, uitgespreek het.
Jessie DuarteFoto: Adrian de Kock
In ’n video op die eNCA-webtuiste wat Dinsdag wyd op sosiale media versprei is, beskuldig Duarte Maseko daarvan dat hy vrae vra wat die ANC aanval en looi en dat hy “almal intimideer”.
Sy dreig dan ook om hom by die persombudsman te verkla en beskuldig hom ook daarvan dat hy ’n boelie en arrogant is.
Mahlatse Mahlase, Sanef-voorsitter, het Woensdag in ’n verklaring gesê Duarte het wel die reg om ’n klag teen ’n media-instelling of verslaggewer by die persombudsman of die Uitsaaiklagtekommissie in te dien, maar dat sy geen reg het om te dikteer watter vrae sy gevra kan word of nie.
“Sy het egter die reg om nie enige vraag te beantwoord nie.”
Mahlase sê Sanef is ook bekommerd oor Duarte se uitlatings dat Maseko geen reg het om persvryheid te verdedig nie omdat hy nie “daarvoor baklei het nie”.
“Vryheid van spraak is die hoeksteen van Suid-Afrika se demokrasie en ons almal het ’n verantwoordelikheid om die Grondwet te verdedig, en dit sluit diegene in wat nie deel van die bevrydingstryd was nie,” sê Sanef.
Volgens Mahlase het Sanef ingestem om binnekort met die ANC oor dié en ander kwessies te vergader.
Sanef het dit verwelkom dat die ANC ook met eNCA oor die voorval wil vergader.
Meer oor: Enca | Sanef | Jessie Duarte | Politiek | Onderhoud | Anc